Fără semne pe ei de la plase sau elici navale, doi delfini morți au fost găsiți la mal, în Mamaia Nord și la Constanța, în ultimele 24 de ore. Biologii presupun că au sfârșit răpuși de boală sau de poluare, undeva în larg. Aceștia au prelevat probe pentru laborator ca să afle cu exactitate cauza decesului.
În GALERIA FOTO de mai jos puteți vedea mai multe imagini cu delfinii morți descoperiți la malul mării.
››› Vezi galeria foto ‹‹‹Unul dintre delfinii morți a fost descoperit în această dimineață în zona Cazinoului din Constanța. Mamiferul fără viață a fost văzut de localnicii care se plimbau pe faleză și care au sunat la 112.
Specialiștii spun că ar fi vorba de un marsuin, o specie care se regăsește mai tot timpul anului în zonele portuare.
În Mamaia Nord, valurile au adus la mal un afalin adult, mort cel mai probabil cu câteva zile în urmă. Delfinii vin aproape de mal în căutare de hrană iar de cele mai multe ori rămân blocați în plasele ilegale de pescuit montate în largul mării.
În 2022, peste 200 de delfini au eșuat pe plajele din România, adică de trei ori mai mult decât în 2021. În 2023, peste 70 de exemplare de delfini au eșuat pe litoralul românesc.
Populația de delfini din Marea Neagră a scăzut dramatic în ultimii ani. În urmă cu 70 de ani în toată Marea Neagră, erau în jur de două milioane de exemplare. Ultimul recensământ a arătat că în apele litoralului românesc trăiesc în jur de 21.000 de delfini.